अजित र सन्तोषी हेटौंडा रन च्याम्पियन
सशस्त्र प्रहरी (एपीएफ) का अजितकुमार यादव र वागमती प्रदेशकी सन्तोषी श्रेष्ठ हेटौंडा रन प्रतियोगिता–२०७६ च्याम्पियन भएका छन् ।
काठमाडौँ — सशस्त्र प्रहरी (एपीएफ) का अजितकुमार यादव र वागमती प्रदेशकी सन्तोषी श्रेष्ठ हेटौंडा रन प्रतियोगिता–२०७६ च्याम्पियन भएका छन् ।नेपाल भ्रमण वर्ष–२०२० लाई लक्षित गरेर आयोजना गरिएको हेटौंडा रन प्रतियोगिताको पहिलो संस्करणअन्तर्गत पुरुषतर्फ दस किलोमिटर दौडमा एपीएफका अजित र महिला पाँच किलोमिटरतर्फ वागमती प्रदेशकी सन्तोषी श्रेष्ठ विजयी भएका हुन् । अजितले निर्धारित दूरी ३१ मिनेट ०६ सेकेन्डमा पूरा गर्दा महिला पाँच किलोमिटरतर्फ सन्तोषीले १८ मिनेट १२ सेकेन्डमा आफ्नो दौड पूरा गरिन् ।पुरुष दस किलोमिटरतर्फ दोस्रो भएका नेपाली सेनाका टंक कार्कीले निर्धारित दूरी ३१ मिनेट ३४ सेकेन्डमा पूरा गर्दा तेस्रो भएका एपीएफका गणेश सिंह ठकुरीले ३२ मिनेट ०४ सेकेन्डमा दूरी पार गरे । नेपाली सेनाका शिव रायमाझी ३२ मिनेट ०५ सेकेनड दस किलोमिटर पार गर्दै चौथो स्थानमा रहँदा पाँचौं भएका नेपाली सेनाकै जीवन लामा ३५ मिनेट १५ सेकेन्डमा निश्चित दूरी पार गरे ।महिला पाँच किलोमिटरतर्फ विभागी खेलाडीलाई पछाडि पार्दै वाग्मती प्रदेशकी सन्तोषी श्रेष्ठ उपाधि चुम्न सफल भइन् । दोस्रो भएकी नेपाल प्रहरीकी राजपुरा पछार्इंले १८ मिनेट १२ सेकेन्ड तथा तेस्रो भएकी नेपाली सेनाकी सरस्वती भट्टराईले १९ मिनेट ४९ सेकेन्डमा दूरी पूरा गरिन् । वाग्मती प्रदेशकी जुनेली सुनार २१ मिनेट ०३ सेकेन्ड तथा प्रदेश २ की सोमकला राईले २१ मिनेट २४ सेकेन्डमा दूरी पार गर्दै क्रमशः चौथो र पाँचौं स्थानमा रहे ।वाग्मती प्रदेशको उद्योग, पर्यटन, वन तथा वातावरण मन्त्रालयको आयोजना तथा पर्वतीय खेलकुद महासंघ वाग्मती प्रदेशको संयोजनमा प्रतियोगिता भएको हो । पुरुष तथा महिलातर्फ प्रथमदेखि पाँचौं स्थानमा दौड पूरा गर्नेहरूले क्रमशः ५० हजार रुपैयाँ, ३० हजार रुपैयाँ, २० हजार रुपैयाँ, दस र पाँच हजार रुपैयाँसहित शिल्ड, मेडल र प्रमाणपत्र प्राप्त गरेका थिए । विजेता खेलाडीहरूलाई वाग्मती प्रदेशका मुख्यमन्त्री डोरमणि पौडेल तथा उद्योग, पर्यटन, वन तथा वातावरण मन्त्री अरुण नेपालले पुरस्कार प्रदान गरेका थिए ।